लोहिया के लिए व्यक्तिगत आचार-विचार उतने ही महत्वपूर्ण थे जितने कि सामाजिक और राजनीतिक आचार-विचार। उनकी इसी सोच ने उन्हें एक अत्यंत ईमानदार और पारदर्शी राजनीतिज्ञ बनाया। ये गुण राजनीतिक नेताओं में बहुत कम ही पाए जाते हैं। वे अपने विचारों पर दृढ़ रहते थे और उन्हें व्यक्त करने से कभी सकुचाते नहीं थे। उनकी पार्टी (प्रजा समाजवादी पार्टी), त्रावणकोर-कोचीन राज्य (जो अब केरल का हिस्सा है) में सत्ता में थी। उस दौरान वहां बागान श्रमिकों का आंदोलन हुआ और पुलिस ने आंदोलनकारियों पर गोली चलाई। लोहिया को अपनी ही सरकार की यह हरकत नागवार गुज़री और उन्होंने उससे इस्तीफा देने को कहा। नतीजे में उन्हें ही पार्टी से बाहर कर दिया गया। वे मनसा-वाचा-कर्मणा सिद्धांतवादी थे और जहां तक अपने सिद्धांतों पर दृढ़ रहने का प्रश्न था, उनके लिए व्यक्तिगत और सार्वजनिक जीवन में कोई फर्क नहीं था। वे अपने व्यक्तिगत रिश्तों को कभी किसी से छिपाते नहीं थे, चाहे उसका कुछ भी परिणाम क्यों न हो। विवाह की संस्था में उनकी आस्था नहीं थी और इसलिए वे जीवनभर अविवाहित रहे। संपत्ति अर्जित करने में उनकी कोई रूचि नहीं थी। जब उनकी मृत्यु हुई तो वे अपने पीछे न तो कोई संतान छोड़ गए, न कोई संपत्ति और ना ही बैंक बैलेन्स।